WFX ดีด 6% เก็งฯ ก่อน XD ปันผล 0.22 บ. ลุ้นกำไรปี 64 โต 4 เท่า!
WFX ดีด 6% มาที่ 8 บ. ด้วยมูลค่าซื้อขาย 259.50 ลบ. คาดเก็งกำไรก่อนขึ้นเครื่องหมาย XD จ่ายปันผล 0.22 บ. ลุ้นกำไรปี 64 โตแรง 4 เท่า! โบรกฯ แนะซื้อเป้า 9.5 บ.
WFX ดีด 6% มาที่ 8 บ. คาดเก็งกำไรก่อนขึ้นเครื่องหมาย XD จ่ายปันผล 0.22 บ. ลุ้นกำไรปี 64 โตแรง 4 เท่า! โบรกฯ แนะซื้อเป้า 9.5 บ.
27 ธ.ค. 2564

ผู้สื่อข่าวรายงานว่า ราคาหุ้น บริษัท เวิลด์เฟล็กซ์ จำกัด (มหาชน) หรือ WFX ล่าสุด ณ เวลา 15:51 น. อยู่ที่ 8 บาท บวก 0.45 บาท หรือ 5.96% สูงสุดที่ 8.10 บาท ต่ำสุดที่ 7.70 บาท ด้วยมูลค่าซื้อขาย 259.50 ล้านบาท

โดยบล.ฟินันเซีย ไซรัส ระบุว่าในบทวิเคราะห์ (23 ธ.ค.2564) ว่า WFX ดำเนินธุรกิจกลางน้ำเป็นผู้ผลิตเส้นด้ายยางยืดรายใหญ่ มีความสามารถในการผลิตเส้นด้ายยางยืดในทุกขนาด ตอบสนองความต้องการของลูกค้าในหลากหลายอุตสาหกรรม โดยเฉพาะอุตสาหกรรมเสื้อผ้าและสิ่งทอ และด้วยผลิตภัณฑ์ของบริษัทมีอายุการใช้งานจำกัดทำให้ลักษณะรายได้ส่วนใหญ่มีรูปแบบเป็น Recurring นอกจากนี้ WFX ยังดำเนินกลยุทธ์เชิงรุกขยายตลาดไปยังทวีปอื่นนอกประเทศจีน เหตุจากปัญหาสินค้าขาดตลาด เนื่องด้วยCOVID-19
ทั้งนี้คาดกำไรทั้งปี 2564 อยู่ที่ 297 ล้านบาท เพิ่มขึ้น 413.9% เมื่อเทียบจากปีก่อน และกำไรปี 2565 อยู่ที่ 337 ล้านบาท เพิ่มขึ้น 13.5% เมื่อเทียบจากปีก่อน จากการบุกตลาดแย่งส่วนแบ่งนอกประเทศจีน เช่น ทวีปอเมริกาใต้และทวีปยุโรป ซึ่งอยู่ในช่วงเวลาที่ Demand มากกว่า Supply จากปัญหา COVID-19 นอกจากนี้ บริษัทเลือกใช้ช่องทางการทำตลาดแบบตรงเข้าสู่ End Users โดยตรงจากเดิมที่จะขายผ่านผู้จัดจำหน่ายสินค้า (Distributor) ทำให้ขายได้มาร์จิ้นที่สูงกว่า
โดยในครึ่งแรกปี 2564 สัดส่วนรายได้ในช่องทางขายตรงสู่ End Users เพิ่มขึ้นเป็น 29.3% ของรายได้รวม จาก 23.9% ในปี 2563 ทำให้อัตรากำไรขั้นต้นเพิ่มขึ้นเป็น 13.3% ในครึ่งแรกปี 2564 จาก 7.4% ในปี 2563 ประเมินมูลค่าพื้นฐานอ้างอิง Target PEที่ 13 เท่า ได้ราคาเป้าหมายปี 2565 (Pre-Money) ที่ 9.5 บาท
นอกจากนี้ WFX แจ้งผ่านสารสนเทศตลาดหลักทรัพย์ฯ ว่า คณะกรรมการมีมติเมื่อวันที่ 24 ธ.ค. 2564 อนุมัติประกาศจ่ายเงินปันผลระหว่างกาลปี 2564 งวดดำเนินงานวันที่ 1 ม.ค. 2564 ถึงวันที่ 30 ก.ย. 2564 โดยมีอัตราการจ่ายปันผลเป็นเงินสดหุ้นละ 0.22 บาท สำหรับวันที่ไม่ได้รับสิทธิปันผล (XD) วันที่ 6 ม.ค. 2565 ขณะที่วันที่จ่ายปันผล 19 ม.ค. 2565